Valke gryp nog een ná inbraak by hul kantore | Netwerk24
Deur Charné Kemp 24 Januarie 2020 19:22
Die saak spruit uit die diefstal drie jaar gelede waarin R183 000 uit die Valke se kluis by hul kantore in Kimberley gesteel is.
Nomthandazo Mnisi, Valke-woordvoerder, sê die derde verdagte is vroeër in 'n motorkaping in Mpumalanga dood.
"Ons ondervra die tweede verdagte. Ons weet nog nie of hy aangekla sal word nie."
Maria Maditlhare Tlailane (34) is Woensdag in die streekhof in Galeshewe aan huisbraak en diefstal skuldig bevind. Sy en haar vermeende makkers het in Julie 2016 by die Valke se kantoor in Kimberley ingebreek en die kluis met 'n hoekslyper oopgesny.
"Tlailane en haar vermeende medepligtiges het by die kantore ingekom deur 'n vroulike veiligheidswag met 'n drankie te bedwelm. Nadat die wag buite aksie gestel is, is die inbrekers na die kantoor waar die kluis was. Hulle het die geld en ander waardevolle items gebuit.